- Jeg er så glad, siger Uffe Wiborg, landmand fra Stenstrup ved Hobro. Hans gode humør hænger sammen med, at han kan se, at markerne har haft godt af den sidste uges regn. Året startede vådt. Alene i februar faldt der 109 millimeter nedbør. Men april har været den tørreste i 15 år. Her faldt der kun 8,6 millimeter regn. Gennemsnittet for april er 54 millimeter regn. Han har været bekymret for, at dette års høst var i fare, da april har været meget tør. Planteavleren, der har 35 års erfarings med dyrkning af 330 hektar jord ved Hobro, ved godt, at det er de første måneder, der er afgørende for et optimalt høstudbytte. Nu er han igen positiv, omend der sagtens kan nå at ske noget, men det vil han ikke tænke på nu. - Man kan da ikke andet end blive glad, når man går rundt og ser sådan nogle marker her, siger Uffe Wiborg.
Landmænd har kigget mod himlen og håbet på grå skyer med vand. Deres ønske blev indfriet i denne uge med en passende mængde nedbør. 